Prijedlog UREDBE EUROPSKOG PARLAMENTA I VIJEĆA o provedbi zaštitne klauzule i mehanizma za sprečavanje izbjegavanja mjera, kojima se omogućuje privremena suspenzija povlaštenog carinskog tretmana iz Sporazuma o pridruživanju između Europske unije i Europske zajednice za atomsku energiju i njihovih država članica, s jedne strane, i Republike Moldove, s druge strane /* COM/2015/0154 final - 2015/0079 (COD) */





OBRAZLOŽENJE 1. KONTEKST PRIJEDLOGA Razlozi za prijedlog i ciljevi prijedloga Ovaj prijedlog odnosi se na uključivanje u zakonodavstvo Europske unije zaštitne klauzule i mehanizma za sprečavanje izbjegavanja mjera predviđenih Sporazumom o pridruživanju između EU-a i Moldove. Opći kontekst Kao i u većinu naših trgovinskih sporazuma, u Sporazum o pridruživanju s Moldovom uključena je bilateralna zaštitna klauzula. Tim se instrumentom mogu privremeno suspendirati povlastice ako bi njihova upotreba dovela do neočekivanog i znatnog porasta uvoza kojim bi se uzrokovala gospodarska šteta domaćoj industriji stranke uvoznice (tj. može se suspendirati daljnja liberalizacija carina ili ponovo uvesti stopa carine utvrđena prema načelu najpovlaštenije nacije). U taj Sporazum uključen je i takozvani mehanizam za sprečavanje izbjegavanja mjera, kojim se omogućuje ponovno uvođenje stope carine utvrđene prema načelu najpovlaštenije nacije u slučajevima kad uvoz određenih poljoprivrednih proizvoda iz Moldove premaši utvrđeni prag bez valjanog obrazloženja njihova točna podrijetla. Provedbena uredba Europskog parlamenta i Vijeća potrebna je kako bi se u unutarnje zakonodavstvo EU-a uključio instrument potreban za primjenu bilateralne zaštitne klauzule i mehanizma za sprečavanje izbjegavanja mjera. Priloženi prijedlog Uredbe Europskog parlamenta i Vijeća uvelike se temelji na usporedivim provedbenim uredbama o kojima su tri institucije raspravljale i postigle dogovor, a koje su donesene za sve nedavne sporazume o slobodnoj trgovini koji su trenutno na snazi – s Korejom (Uredba objavljena 2011.), Srednjom Amerikom (Uredba objavljena 2013.) te s Kolumbijom i Peruom (Uredba objavljena 2013.). 2. REZULTATI SAVJETOVANJA SA ZAINTERESIRANIM STRANAMA I OCJENE UTJECAJA Ovaj prijedlog Provedbene uredbe izravno proizlazi iz teksta Sporazuma sklopljenog s Republikom Moldovom. Stoga nije potrebno zasebno savjetovanje sa zainteresiranim stranama niti ocjena utjecaja. 3. PRAVNI ELEMENTI PRIJEDLOGA Sažetak predloženog djelovanja Priloženi prijedlog Uredbe Europskog parlamenta i Vijeća pravni je instrument za provedbu zaštitne klauzule i mehanizma za sprečavanje izbjegavanja mjera iz Sporazuma koji je već sklopljen s Republikom Moldovom. Pravna osnova Članak 207. stavak 2. Ugovora o funkcioniranju Europske unije. 2015/0079 (COD) Prijedlog UREDBE EUROPSKOG PARLAMENTA I VIJEĆA o provedbi zaštitne klauzule i mehanizma za sprečavanje izbjegavanja mjera, kojima se omogućuje privremena suspenzija povlaštenog carinskog tretmana iz Sporazuma o pridruživanju između Europske unije i Europske zajednice za atomsku energiju i njihovih država članica, s jedne strane, i Republike Moldove, s druge strane EUROPSKI PARLAMENT I VIJEĆE EUROPSKE UNIJE, uzimajući u obzir Ugovor o funkcioniranju Europske unije, a posebno njegov članak 207. stavak 2., uzimajući u obzir prijedlog Europske komisije, nakon prosljeđivanja nacrta zakonodavnog akta nacionalnim parlamentima, djelujući u skladu s redovnim zakonodavnim postupkom[1], budući da: (1) Vijeće je 15. lipnja 2009. ovlastilo Komisiju za otvaranje pregovora s Republikom Moldovom o sklapanju novog sporazuma između Unije i Republike Moldove. (2) Ti su pregovori završeni, a Sporazum o pridruživanju između Europske unije i Europske zajednice za atomsku energiju i njihovih država članica, s jedne strane, i Republike Moldove, s druge strane[2] (dalje u tekstu „Sporazum”) potpisan je 24. lipnja 2014. i privremeno se primjenjuje od 1. rujna 2014. (3) Potrebno je utvrditi postupke kako bi se zajamčila učinkovita primjena zaštitne klauzule dogovorene s Republikom Moldovom. (4) U Sporazum je uključen i mehanizam za sprečavanje izbjegavanja mjera kojim se omogućuje suspenzija povlaštenog carinskog tretmana za određene proizvode. Potrebno je i utvrditi postupke za primjenu tog mehanizma. (5) Zaštitne mjere mogu se razmatrati samo ako se predmetni proizvod uvozi u Uniju u toliko povećanim količinama, u apsolutnom smislu ili u odnosu na proizvodnju Unije, te pod takvim uvjetima da to prouzrokuje ili bi moglo prouzročiti znatnu štetu proizvođačima Unije koji proizvode sličnu ili izravno konkurentsku robu kako je utvrđeno člankom 165. stavkom 1. Sporazuma. (6) Trebalo bi definirati određene pojmove iz članka 169. Sporazuma, primjerice „znatna šteta”, „moguće prouzročenje znatne štete” i „prijelazno razdoblje”. (7) Praćenje i reviziju Sporazuma, provedbu istraga i, prema potrebi, uvođenje zaštitnih mjera trebalo bi izvršavati na najtransparentniji mogući način. (8) Komisija bi trebala zaprimati podatke, uključujući raspoložive dokaze država članica, o svim kretanjima uvoza zbog kojih bi moglo biti potrebno primijeniti zaštitne mjere. (9) Stoga je pouzdanost statističkih podataka o cjelokupnom uvozu iz Republike Moldove u Uniju ključna za procjenu jesu li ispunjeni uvjeti za primjenu zaštitnih mjera. (10) Ako postoje dostatni dokazi prima facie za opravdanje pokretanja postupka, Komisija objavljuje obavijest u Službenom listu Europske unije. (11) Trebale bi postojati detaljne odredbe o pokretanju istraga, pristupu zainteresiranih strana prikupljenim podacima i njihovu provjeravanju tih podataka, saslušanjima uključenih zainteresiranih strana i mogućnostima da te strane dostave svoja stajališta. (12) Komisija bi trebala u pisanom obliku obavijestiti Republiku Moldovu o pokretanju istrage i savjetovati se s njom, kako je predviđeno člankom 166. stavkom 1. Sporazuma. (13) Potrebno je i odrediti rokove za pokretanje istrage te za utvrđivanje jesu li zaštitne mjere prikladne ili nisu, a s ciljem da se to utvrdi brzo kako bi se povećala pravna sigurnost predmetnih gospodarskih subjekata. (14) Svakoj primjeni bilo koje zaštitne mjere treba prethoditi istraga, ali Komisija ima pravo primijeniti privremene zaštitne mjere u kritičnim okolnostima, kako je navedeno u članku 167. Sporazuma. (15) Zaštitne mjere trebale bi se primjenjivati samo u mjeri i tako dugo koliko je potrebno za sprečavanje ili otklanjanje znatne štete i olakšavanje prilagodbe. Potrebno je utvrditi maksimalno trajanje zaštitnih mjera i posebne odredbe u pogledu produljivanja i revizije tih mjera. (16) Trebalo bi biti moguće suspendirati povlaštene carine na razdoblje od najviše šest mjeseci kad uvoz određenih poljoprivrednih proizvoda i prerađenih poljoprivrednih proizvoda dosegne utvrđene godišnje obujme uvoza iz prilogâ (XV.C) Sporazumu o pridruživanju. (17) Radi transparentnosti Komisija bi Europskom parlamentu i Vijeću trebala podnijeti godišnje izvješće o provedbi Sporazuma i primjeni zaštitnih mjera i mehanizma za sprečavanje izbjegavanja mjera. (18) Kako bi se osigurali jedinstveni uvjeti za donošenje privremenih i konačnih zaštitnih mjera, za uvođenje prethodnih nadzornih mjera i za prekid istrage bez donošenja mjera iz Sporazuma, provedbene ovlasti trebalo bi dodijeliti Komisiji. Te ovlasti trebaju se izvršavati u skladu s Uredbom (EU) br. 182/2011 Europskog parlamenta i Vijeća[3]. (19) Za donošenje nadzornih i privremenih zaštitnih mjera trebalo bi upotrijebiti savjetodavni postupak zbog učinka tih mjera i njihove sekvencijalne logike u odnosu na donošenje konačnih zaštitnih mjera. Za donošenje provedbenih akata trebalo bi upotrijebiti savjetodavni postupak jer se te akte mora brzo provesti kad se dosegne predmetni prag i jer oni imaju vrlo ograničeno razdoblje primjene. (20) Za donošenje konačnih zaštitnih mjera i za njihovu reviziju trebalo bi upotrijebiti ispitni postupak. (21) Komisija bi trebala donijeti odmah primjenjive provedbene akte kad bi se, u opravdanim slučajevima, odgodom uvođenja privremenih zaštitnih mjera prouzročila teško popravljiva šteta ili kako bi spriječila negativan učinak na tržište Unije zbog porasta uvoza. Ako se primjenjuju ti odmah primjenjivi provedbeni akti, potrebno je upotrijebiti savjetodavni postupak, DONIJELI SU OVU UREDBU: POGLAVLJE I. – ZAŠTITNE ODREDBE Članak 1. Predmet i područje primjene 1. Ovom Uredbom utvrđuju se odredbe za provedbu zaštitne klauzule i mehanizma za sprečavanje izbjegavanja mjera, kojima se omogućuje privremena suspenzija povlaštenog carinskog tretmana iz Sporazuma o pridruživanju između Europske unije i Europske zajednice za atomsku energiju i njihovih država članica, s jedne strane, i Republike Moldove, s druge strane. 2. Ova Uredba primjenjuje se na proizvode podrijetlom iz Republike Moldove. Članak 2. Definicije Za potrebe ove Uredbe: (a) „proizvod” znači roba podrijetlom iz Unije ili Republike Moldove. Proizvodom koji je podložan istrazi može se obuhvatiti jedna ili više tarifnih stavki ili njihov podsegment, ovisno o posebnim tržišnim okolnostima, ili svaka segmentacija proizvoda koja se obično primjenjuje u industriji Unije; (b) „zainteresirane strane” znači strane na koje utječe uvoz predmetnog proizvoda; (c) „industrija Unije” znači cjelina proizvođača Unije koji proizvode slične ili izravno konkurentske proizvode i djeluju na području Unije, ili proizvođače Unije čija cjelokupna proizvodnja sličnih ili izravno konkurentskih proizvoda predstavlja velik udio u cjelokupnoj proizvodnji tih proizvoda u Uniji, ili, ako je sličan ili izravno konkurentski proizvod samo jedan od niza proizvoda koje proizvode proizvođači Unije, industrija Unije definira se u odnosu na posebne aktivnosti koje su dio proizvodnje sličnog ili izravno konkurentskog proizvoda; (d) „znatna šteta” znači znatno ukupno pogoršanje položaja industrije Unije; (e) „moguće prouzročenje znatne štete” za položaj industrije Unije znači znatna šteta koja je očigledno neizbježna; (f) „prijelazno razdoblje” znači razdoblje od deset godina od datuma stupanja na snagu ovog Sporazuma. Članak 3. Načela 1. Zaštitna mjera može se uvesti u skladu s ovom Uredbom ako je proizvod podrijetlom iz Republike Moldove zbog smanjenja ili ukidanja carina na taj proizvod uvezen u Uniju u toliko povećanim količinama, u apsolutnom smislu ili u odnosu na proizvodnju Unije, te pod takvim uvjetima da to prouzrokuje ili bi moglo prouzročiti znatnu štetu industriji Unije. 2. Zaštitna mjera može biti u jednom od sljedećih oblika: (a) obustava daljnjeg sniženja stope carine za predmetni proizvod predviđenog u rasporedu ukidanja carina u Sporazumu s Republikom Moldovom; (b) povećanje stope carine za predmetni proizvod na razinu koja ne premašuje nižu od sljedećih stopa: – stope carine utvrđene prema načelu najpovlaštenije nacije za predmetni proizvod koja je na snazi u trenutku poduzimanja mjere; ili – osnovne stope carine utvrđene u rasporedima iz Priloga XV. na temelju članka 147. Sporazuma. Članak 4. Pokretanje postupaka 1. Postupak se pokreće na zahtjev države članice, bilo koje pravne osobe ili bilo kojeg udruženja koje nema pravnu osobnost i koji djeluju u ime industrije Unije, ili na inicijativu Komisije ako je Komisiji očigledno da postoje dostatni prima facie dokazi utvrđeni na temelju čimbenika navedenih u članku 5. stavku 5. ove Uredbe za opravdanje takvog pokretanja. 2. Zahtjev općenito sadržava sljedeće podatke: stopu i iznos povećanja uvoza predmetnog proizvoda izražene apsolutno i relativno, udio domaćeg tržišta obuhvaćen povećanim uvozom, promjene u razini prodaje, proizvodnje, produktivnosti, iskorištenosti kapaciteta, dobiti i gubitaka te zapošljavanje u odnosu na industriju Unije. 3. Postupak se može pokrenuti i u slučaju velikog porasta uvoza u jednoj državi članici ili više njih, uz uvjet da postoje dostatni prima facie dokazi utvrđeni na temelju čimbenika navedenih u članku 5. stavku 5. ove Uredbe za opravdanje takvog pokretanja. 4. Država članica obavješćuje Komisiju ako su na temelju kretanja uvoza iz Republike Moldove potrebne zaštitne mjere. U te podatke moraju biti uključeni dokazi navedeni u stavcima 1. i 2. ovog članka. 5. Komisija obavješćuje države članice kad zaprimi zahtjev za pokretanje postupka ili kad smatra da je primjereno pokretanje postupka na vlastitu inicijativu u skladu sa stavkom 1. ovog članka. 6. Ako je očigledno da postoje dostatni prima facie dokazi za opravdanje pokretanja postupka, Komisija pokreće postupak i objavljuje obavijest o njemu u Službenom listu Europske unije. Postupak se pokreće u roku od mjesec dana od kada Komisija zaprimi zahtjev u skladu sa stavkom 1. 7. Obavijest iz stavka 6. sadržava sljedeće: (a) sažetak zaprimljenih podataka i zahtjev da se Komisiji dostave svi bitni podaci; (b) rok u kojem zainteresirane strane mogu iznijeti svoja stajališta u pisanom obliku i Komisiji dostaviti podatke ako ta stajališta i podatke treba uzeti u obzir tijekom postupka; (c) rok u kojem zainteresirane strane mogu zatražiti da ih Komisija usmeno sasluša u skladu s člankom 5. stavkom 9. Članak 5. Istrage 1. Nakon pokretanja postupka Komisija započinje istragu. Razdoblje utvrđeno u stavku 3. ovog članka započinje na dan objave odluke o pokretanju istrage u Službenom listu Europske unije. 2. Komisija može zahtijevati od država članica da dostave podatke, a države članice poduzimaju sve potrebne korake za ispunjenje takvog zahtjeva. Ako je riječ o podacima od općeg interesa koji nisu povjerljivi u smislu članka 11. ove Uredbe, oni se dodaju dokumentima koji nisu povjerljivi kako je predviđeno u stavku 8. ovog članka. 3. Istraga se, ako je to moguće, zaključuje u roku od šest mjeseci nakon pokretanja. Taj je rok moguće produljiti za daljnja tri mjeseca u iznimnim okolnostima poput neuobičajeno velikog broja zainteresiranih strana ili složenih situacija na tržištu. Komisija obavješćuje sve zainteresirane strane o svakom takvom produljenju i objašnjava razloge za produljenje. 4. Komisija traži sve podatke koje smatra potrebnima za donošenje odluke u pogledu uvjeta utvrđenih u članku 3. stavku 1. ove Uredbe i po potrebi nastoji provjeriti te podatke. 5. Komisija procjenjuje sve relevantne objektivne i mjerljive čimbenike koji utječu na situaciju u industriji Unije, a posebno stopu i iznos povećanja uvoza predmetnog proizvoda izražene apsolutno i relativno, udio domaćeg tržišta obuhvaćen povećanim uvozom, promjene u razini prodaje, proizvodnje, produktivnosti, iskorištenosti kapaciteta, dobiti i gubitaka te zapošljavanje. Taj popis nije iscrpan i Komisija pri procjeni postoji li znatna šteta i je li moguće prouzročenje znatne štete može uzeti u obzir druge relevantne čimbenike, primjerice dionice, cijene, povrat na uloženi kapital, novčani tok i druge čimbenike koji uzrokuju ili su prouzročili znatnu štetu industriji Unije, ili koji bi je mogli prouzročiti. 6. Zainteresirane strane koje su dostavile podatke u skladu s člankom 4. stavkom 7. točkom (b) ove Uredbe i predstavnici Republike Moldove mogu, uz pismeni zahtjev, provjeriti sve podatke povezane s istragom koji su dostupni Komisiji, a koji nisu unutarnji dokumenti koje su pripremila nadležna tijela Unije ili država članica, uz uvjet da su podaci relevantni za predstavljanje njihova slučaja i nisu povjerljivi u smislu članka 11. ove Uredbe te da ih Komisija upotrebljava u istrazi. Zainteresirane strane mogu priopćiti svoja stajališta o podacima koji su dostupni Komisiji. Komisija uzima u obzir ta stajališta kada postoje dostatni dokazi prima facie u njihovu potporu. 7. Komisija osigurava da su svi podaci i statistički podaci koji se upotrebljavaju za istragu reprezentativni, dostupni, razumljivi, transparenti i provjerljivi. 8. Čim se uspostavi potreban tehnički okvir Komisija osigurava lozinkom zaštićen internetski pristup dokumentaciji koja nije povjerljiva (internetska platforma), kojim ona upravlja i u okviru kojeg objavljuje sve podatke koji su relevantni, a nisu povjerljivi u smislu članka 11. ove Uredbe. Zainteresiranim stranama, državama članicama i Europskom parlamentu odobrava se pristup toj platformi. 9. Komisija saslušava zainteresirane strane, posebno ako su u roku utvrđenom u obavijesti objavljenoj u Službenom listu Europske unije podnijele pisani zahtjev u kojem dokazuju da bi rezultat istrage mogao utjecati na njih i da postoje posebni razlozi zbog kojih ih se treba saslušati usmeno. Komisija saslušava zainteresirane strane više puta ako za to postoje posebni razlozi. 10. Ako podaci nisu dostavljeni u roku koji je utvrdila Komisija ili je istraga znatno otežana, Komisija može zaključke temeljiti na dostupnim činjenicama. Ako Komisija utvrdi da je bilo koja zainteresirana strana ili treća strana dostavila lažne ili zavaravajuće podatke, ne uvažava te podatke i može upotrijebiti dostupne činjenice. 11. Komisija u pisanom obliku obavješćuje Republiku Moldovu o pokretanju istrage. Članak 6. Prethodne nadzorne mjere 1. Komisija može donijeti prethodne nadzorne mjere u pogledu uvoza iz Republike Moldove ako je kretanje uvoza proizvoda takvo da bi moglo dovesti do jedne od situacija iz članaka 3. i 4. ove Uredbe. Ti se provedbeni akti donose u skladu sa savjetodavnim postupkom iz članka 14. stavka 3. ove Uredbe. 2. Prethodne nadzorne mjere imaju ograničeno razdoblje valjanosti. Osim ako je predviđeno drugačije, valjanost nadzornih mjera ističe na kraju drugog šestomjesečnog razdoblja nakon prvih šest mjeseci od njihova uvođenja. Članak 7. Uvođenje privremenih zaštitnih mjera 1. Komisija donosi privremene zaštitne mjere u kritičnim okolnostima u kojima bi odgoda prouzročila teško popravljivu štetu, u skladu s prethodnim utvrđenjem na temelju čimbenika iz članka 5. stavka 5. da postoje dostatni dokazi prima facie da se uvoz proizvoda podrijetlom iz Republike Moldove povećao zbog sniženja ili ukidanja carine u skladu s rasporedima za ukidanje carina iz Priloga XV u skladu s člankom 147. Sporazuma te da takav uvoz uzrokuje ili bi mogao prouzročiti znatnu štetu industriji Unije. Ti se provedbeni akti donose u skladu sa savjetodavnim postupkom iz članka 14. stavka 3. ove Uredbe. 2. U slučaju opravdanih hitnih razloga, uključujući slučaj iz stavka 3. ovog članka, Komisija donosi odmah primjenjive privremene zaštitne mjere. Ti se provedbeni akti donose u skladu s postupkom iz članka 14. stavka 5. ove Uredbe. 3. Ako država članica zahtijeva od Komisije da odmah intervenira i ako su ispunjeni uvjeti utvrđeni u stavku 1., Komisija donosi odluku u roku od pet radnih dana nakon zaprimanja zahtjeva. 4. Privremene zaštitne mjere ne primjenjuju se dulje od 200 kalendarskih dana. 5. Ako se privremene zaštitne mjere ukinu jer je istraga pokazala da uvjeti utvrđeni u članku 3. stavku 1. ove Uredbe nisu ispunjeni, sve carine prikupljene zbog tih privremenih mjera automatski se vraćaju. 6. Privremene zaštitne mjere primjenjuju se na svaki proizvod koji je stavljen u slobodan promet nakon datuma stupanja na snagu tih mjera. Međutim, takvim se mjerama ne sprečava stavljanje u slobodan promet proizvoda koji su već na putu u Uniju kada nije moguće promijeniti odredište tih proizvoda. Članak 8. Prekid istraga i postupaka bez mjera 1. Ako se na temelju konačno utvrđenih činjenica utvrdi da uvjeti iz članka 3. stavka 1. ove Uredbe nisu ispunjeni, Komisija donosi odluku o prekidu istrage i postupka i objavljuje je u Službenom listu Europske unije. Ti se provedbeni akti donose u skladu s postupkom ispitivanja iz članka 14. stavka 4. ove Uredbe. 2. Komisija, uzimajući u obzir zaštitu povjerljivih podataka u smislu članka 11. ove Uredbe, objavljuje izvješće u kojem iznosi svoje rezultate i utemeljene zaključke o svim relevantnim činjeničnim i pravnim pitanjima. Članak 9. Uvođenje konačnih zaštitnih mjera 1. Ako se na temelju konačno utvrđenih činjenica utvrdi da su uvjeti iz članka 3. stavka 1. ove Uredbe ispunjeni, Komisija može donijeti konačne zaštitne mjere. Ti se provedbeni akti donose u skladu s postupkom ispitivanja iz članka 14. stavka 4. ove Uredbe. 2. Komisija, uzimajući u obzir zaštitu povjerljivih podataka u smislu članka 11. ove Uredbe, objavljuje izvješće koje sadržava sažetak materijalnih činjenica i razmatranja relevantnih za tu odluku. Članak 10. Trajanje i revizija zaštitnih mjera 1. Zaštitna mjera ostaje na snazi samo u razdoblju potrebnom za sprečavanje ili ispravljanje znatne štete za industriju Unije i za omogućivanje prilagodbe. To razdoblje ne traje dulje od dvije godine, osim ako se produlji u skladu sa stavkom 3. ovog članka. 2. Zaštitna mjera ostaje na snazi do rezultata revizije iz stavka 3. 3. Početno razdoblje trajanja zaštitne mjere može se produljiti za najviše dvije godine uz uvjet da je zaštitna mjera i dalje potrebna za sprečavanje ili ispravljanje znatne štete za industriju Unije i da postoje dokazi da je u tijeku prilagodba industrije Unije. 4. Svakom produljenju u skladu sa stavkom 3. ovog članka prethodi istraga pokrenuta na zahtjev države članice, bilo koje pravne osobe ili udruženja koji nemaju pravnu osobnost i djeluju u ime industrije Unije, ili na inicijativu Komisije ako postoje dostatni dokazi prima facie da su uvjeti utvrđeni u stavku 3. ovog članka ispunjeni na temelju čimbenika iz članka 5. stavka 5. ove Uredbe. 5. Pokretanje istrage objavljuje se u Službenom listu Europske unije u skladu s člankom 4. stavcima 6. i 7. ove Uredbe. Istraga i svaka odluka u pogledu produljenja u skladu sa stavkom 3. ovog članka provode se u skladu s člancima 5., 8. i 9. ove Uredbe. 6. Ukupno trajanje zaštitne mjere, uključujući razdoblje primjene svih privremenih zaštitnih mjera, početno razdoblje primjene i njegovo produljenje, ne može biti dulje od četiri godine. 7. Zaštitna mjera ne primjenjuje se nakon isteka prijelaznog razdoblja, osim uz suglasnost Republike Moldove. Članak 11. Povjerljivost 1. Podaci zaprimljeni u skladu s ovom Uredbom upotrebljavaju se samo u svrhu za koju su zatraženi. 2. Podaci povjerljive prirode i svi podaci dostavljeni na povjerljivoj osnovi zaprimljeni na temelju ove Uredbe ne otkrivaju se bez izričite suglasnosti pružatelja tih podataka. 3. U svakom zahtjevu za povjerljivost navode se razlozi zbog kojih su podaci povjerljivi. Međutim, ako pružatelj podataka zahtijeva da se podaci, u cijelosti ili u sažetom obliku, ne objave ili ne otkriju te ako je taj zahtjev neutemeljen, predmetni se podaci mogu zanemariti. 4. Podaci se u svakom slučaju smatraju povjerljivima ako je vjerojatno da će njihovo otkrivanje imati znatno negativne posljedice za pružatelja ili za izvor takvih podataka. 5. Stavcima 1. do 4. ovog članka ne isključuje se upućivanje nadležnih tijela Unije na opće informacije, a posebno na razloge na kojima se temelje odluke donesene na temelju ove Uredbe. Međutim, ta nadležna tijela uzimaju u obzir legitimne interese predmetnih fizičkih i pravnih osoba da se njihove poslovne tajne ne bi smjele otkrivati. Članak 12. Izvješće 1. Komisija Europskom parlamentu i Vijeću podnosi godišnje izvješće o primjeni, provedbi i ispunjivanju obveza iz glave V. Sporazuma i ove Uredbe. 2. U izvješće su uključeni podaci o primjeni privremenih i konačnih mjera, prethodnih nadzornih mjera i regionalnih nadzornih i zaštitnih mjera te o prekidu istraga i postupaka bez mjera. 3. U izvješću se iznosi sažetak statističkih podataka i kretanja trgovine s Republikom Moldovom. 4. Europski parlament u roku od jednog mjeseca nakon što Komisija podnese izvješće može pozvati Komisiju na ad hoc sastanak svojeg nadležnog odbora kako bi predstavio i objasnio sva pitanja povezana s primjenom ove Uredbe. 5. Komisija objavljuje izvješće najkasnije tri mjeseca nakon njegova podnošenja Europskom parlamentu i Vijeću. POGLAVLJE II. – MEHANIZAM ZA SPREČAVANJE IZBJEGAVANJA MJERA ZA ODREĐENE POLJOPRIVREDNE PROIZVODE I PRERAĐENE POLJOPRIVREDNE PROIZVODE Članak 13. 1. Utvrđen je prosječni godišnji obujam uvoza za uvoz proizvoda navedenih u Prilogu XV.C Sporazumu koji podliježu mehanizmu za sprečavanje izbjegavanja mjera iz članka 148. Sporazuma. 2. Komisija na temelju opravdanih hitnih razloga povezanih s obujmom uvoza jedne ili više kategorija proizvoda koji je dosegnuo obujam utvrđen u Prilogu XV.C Sporazumu u bilo kojoj godini koja počinje 1. siječnja donosi odmah primjenjiv provedbeni akt u skladu s postupkom iz članka 14. stavka 5. ove Uredbe, osim ako primi utemeljeno obrazloženje Republike Moldove. Komisija može odlučiti privremeno suspendirati povlaštenu carinu koja se primjenjuje na predmetni proizvod ili predmetne proizvode ili može utvrditi da takva suspenzija nije prikladna. 3. Privremena suspenzija povlaštene carine primjenjuje se u razdoblju od najviše šest mjeseci od datuma objave odluke o suspenziji povlaštene carine. Prije isteka razdoblja od šest mjeseci i na temelju opravdanih hitnih razloga koji se odnose na suspenziju povlaštene carine, Komisija može donijeti odmah primjenjiv provedbeni akt u skladu s postupkom iz članka 14. stavka 5. ove Uredbe kako bi ukinula privremenu suspenziju povlaštene carine ako je se uvjeri da je obujam predmetne kategorije uvezenih proizvoda koji je veći od obujma iz Priloga XV.C Sporazumu posljedica promjene u razini proizvodnje i izvoznog kapaciteta Gruzije u pogledu predmetnog ili predmetnih proizvoda. 4. Primjena mehanizma utvrđenog u ovom poglavlju ne dovodi u pitanje primjenu svih mjera utvrđenih u poglavlju I. Međutim, mjere poduzete u skladu s odredbama obaju poglavlja ne mogu se primjenjivati istodobno na isti proizvod ili iste proizvode. POGLAVLJE III. – POSTUPAK ODBORA Članak 14. 1. Komisiji pomaže odbor osnovan člankom 4. stavkom 1. Uredbe Vijeća (EZ) br. 260/2009[4] (dalje u tekstu „odbor”). Navedeni je odbor odbor u smislu Uredbe (EU) br. 182/2011. 2. Za potrebe članka 13. Komisiji pomaže Odbor za zajedničku organizaciju poljoprivrednih tržišta uspostavljen člankom 229. stavkom 1. Uredbe (EU) br. 1308/2013, a u pogledu prerađenih poljoprivrednih proizvoda Komisiji pomaže Odbor za horizontalna pitanja u vezi s trgovinom prerađenim poljoprivrednim proizvodima koji nisu obuhvaćeni Prilogom I. uspostavljen člankom 44. stavkom 1. Uredbe (EU) br. 510/2014[5]. Navedeni su odbori odbori u smislu Uredbe (EU) br. 182/2011. 3. Pri upućivanju na ovaj stavak primjenjuje se članak 4. Uredbe (EU) br. 182/2011. 4. Pri upućivanju na ovaj stavak primjenjuje se članak 5. Uredbe (EU) br. 182/2011. 5. Pri upućivanju na ovaj stavak primjenjuje se članak 8. Uredbe (EU) br. 182/2011., zajedno s njezinim člankom 4. 6. U skladu s člankom 3. stavkom 5. Uredbe (EU) br. 182/2011, kad se upotrijebi pisani postupak za donošenje mjera u skladu sa stavkom 3. ovog članka, takav postupak prekida se bez rezultata ako, u roku koji odredi predsjednik, tako odluči predsjednik ili to zahtijeva većina članova odbora kako je definirano u članku 5. stavku 1. Uredbe (EU) br. 182/2011. POGLAVLJE IV. – ZAVRŠNE ODREDBE Članak 15. Stupanje na snagu Ova Uredba stupa na snagu sljedećeg dana od dana objave u Službenom listu Europske unije. Primjenjuje se na uvoz iz Republike Moldove od datuma početka primjene Sporazuma. Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu Za Europski parlament Za Vijeće Predsjednik Predsjednik [1] [2] Odluka Vijeća 2014/492/EU od 16. lipnja 2014. o potpisivanju, u ime Europske unije, i privremenoj primjeni Sporazuma o pridruživanju između Europske unije i Europske zajednice za atomsku energiju i njihovih država članica, s jedne strane, i Republike Moldove, s druge strane (SL L 260, 30.8.2014., str. 1.). [3] Uredba (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije (SL L 55, 28.2.2011., str. 13.). [4] Uredba Vijeća (EZ) br. 260/2009 od 26. veljače 2009. o zajedničkim pravilima za uvoz (SL L 84, 31.3.2009., str. 1.). [5] Uredba (EU) br. 510/2014 Europskog parlamenta i Vijeća od 16. travnja 2014. o utvrđivanju trgovinskih aranžmana primjenjivih na određenu robu dobivenu preradom poljoprivrednih proizvoda i stavljanju izvan snage uredaba Vijeća (EZ) br. 1216/2009 i (EZ) br. 614/2009 (SL L 150, 20.5.2014., str. 1.).